GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINSKO VIJEĆE**

**Komisija za izbor i imenovanja**

KLASA: 021-06/18-01/2

URBROJ: 2186/03-02-18-1

Cestica, 03. travnja 2018.

Na temelju članka 10. Zakona o savjetima mladih ("Narodne novine" broj 41/14), članka 30. Statuta Općine Cestica ("Službeni vjesnik Varaždinske županije 15/09, 27/09, 48/09, 36/10, 13/13, 46/13, 17/18") i članka 5. Odluke o osnivanju Savjeta mladih Općine Cestica ("Službeni vjesnik Varaždinske županije" broj 17/18) Komisija za izbor i imenovanje Općinskog vijeća Općine Cestica objavljuje

**JAVNI POZIV**

**ZA ISTICANJE KANDIDATURA ZA IZBOR ČLANOVA I ZAMJENIKA ČLANOVA**

**SAVJETA MLADIH OPĆINE CESTICA**

Savjet mladih Općine Cestica, kao savjetodavno tijelo Općine Cestica, osnovano je u cilju aktivnog uključivanja mladih u javni život te informiranja i savjetovanja mladih u Općini Cestica.

Za članove i zamjenike članova Savjeta mladih Općine Cestica mogu se birati osobe u dobi od navršenih 15 do navršenih 30 godina života s prebivalištem ili boravištem na području Općine Cestica.

Savjet mladih Općine Cestica ima 5 članova koje bira Općinsko vijeće na vrijeme od 3 godine.

Pravo predlaganja kandidata/kandidatkinja za članove i zamjenike članova Savjeta mladih imaju:

- udruge koje su sukladno statutu ciljno i prema djelatnostima opredijeljene za rad s mladima i za mlade,

- učenička vijeća,

- studentski zborovi,

- pomladci političkih stranaka, sindikalnih ili strukovnih organizacija u Republici Hrvatskoj,

- neformalne skupine mladih od najmanje 20 mladih.

Ovlašteni predlagatelji dužni su prilikom isticanja kandidatura predložiti i zamjenika za svakog kandidata za člana Savjeta mladih.

Predlagatelj je dužan svoj prijedlog obrazložiti i u pisanom obliku dostaviti ga Komisiji za izbor i imenovanja Općine Cestica, **na adresu Općina Cestica, Dravska 1A, 42208 Cestica, u roku od 15 dana od dana objave Javnog poziva** s naznakom: "za Savjet mladih".

Prijedlog kandidata za članove i zamjenike članova Savjeta mladih podnosi se u pisanom obliku odnosno na obrascu objavljenom na web stranici Općine Cestica, a mora sadržavati:

- naziv i sjedište ovlaštenog predlagatelja;

- ime i prezime predloženog kandidata ili zamjenika i OIB;

- datum i godinu rođenja;

- adresu prebivališta odnosno boravišta kandidata i zamjenika;

- izjavu o prihvaćanju kandidature za člana i zamjenika;

- obrazloženje prijedloga kandidature iz kojeg je vidljivo zbog čega se kandidat predlaže, te

koji mora biti ovjeren pečatom i potpisom ovlaštene osobe predlagatelja, odnosno samo potpisom, ako se radi o predlagatelju koji nema pečat.

Ukoliko se radi o neformalnoj skupini mladih, kandidatura mora sadržavati podatke o svim predlagateljima (ime i prezime, godinu rođenja te podatke o prebivalištu odnosno boravištu).

Kod predlaganja kandidata za članove i zamjenike članova Savjeta mladih ovlašteni predlagatelji trebaju voditi računa o potrebi ravnopravne zastupljenosti osoba oba spola.

Prijedlogu je potrebno priložiti obrazloženje kandidature, presliku domovnice i potvrdu o prebivalištu, odnosno boravištu kandidata te izvod iz registra udruga ne stariji od 6 mjeseci ili potvrdu o posljednjem upisu u sudski registar (za ustanove) ili drugi registar, odnosno odgovarajući dokaz pravne osobnosti.

Obrazloženje kandidature sadržava podatke o kandidatu ili zamjeniku odnosno kandidatima i zamjenicima kao što su naziv škole, fakulteta, završeno obrazovanje, radno mjesto, dosadašnje aktivnosti i interesi, motivi za kandidiranje za člana ili zamjenika člana Savjeta mladih i sl.

Nepravovremeni i nepotpuni prijedlozi neće se uzeti u razmatranje.

Nakon zaprimanja pisanih i obrazloženih kandidatura za članove i zamjenike članova Savjeta mladih, Komisija za izbor i imenovanja obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja Izvješće o provjeri formalnih uvjeta te utvrđuje popis važećih kandidatura.

Na Izvješće o provjeri formalnih uvjeta ovlašteni predlagatelji kandidature imaju pravo prigovora Komisiji za statutarno-pravna pitanja Općinskog vijeća Općine Cestica.

Izvješće o provjeri formalnih uvjeta i popis važećih kandidatura zajedno s obrazloženjima kandidatura dostavljaju se Općinskom vijeću i objavljuju se na web stranici Općine Cestica.

Općinsko vijeće na prvoj sjednici nakon objave popisa važećih kandidatura raspravlja o Izvješću o provjeri formalnih uvjeta i s popisa važećih kandidatura za članove i zamjenika članova Savjeta mladih tajnim glasovanjem bira članove i zamjenike članova Savjeta mladih na način utvrđen Odlukom o osnivanju Savjeta mladih Općine Cestica.

Javni poziv objavit će se istog dana u lokalnom tjedniku i na web stranici Općine Cestica.

Javni poziv, Obrazac prijedloga, Izjava kandidata o prihvaćanju kandidature za člana i zamjenika člana Savjeta mladih nalaze se na web stranici Općine Cestica http://www.cestica.hr/, a mogu se dobiti i u Jedinstvenom upravnom odjelu Općine Cestica, Dravska 1a, 42208 Cestica.

KOMISIJA ZA IZBOR I IMENOVANJA

Predsjednik

Ivan Bednjanić Bunić, v.r.